text:  Budem na začiatok úprimný. Nie som fanúšikom tejto filmovej "série." Nemám ju rád, nesadla mi, nechápem ju a nikdy ju nepochopím. Nechápte ma zle. Haunted house horory milujem, stačí mi nazrieť do profilu. Found footage horory síce nepatria medzi môj obľúbený žáner, ale sú mnohé, ktoré milujem viď. Troll Hunter. Nenájdete u mňa hodnotenie ani jednej časti. Pri zlých hororoch sa rád urvem z reťaze.. no spomínam si na to, keď som prvýkrát uvidel Paranormal Activity a po 40 min. mi začali klipkať oči a pripadal som si ako pri pozeraní paranormálnych videí na YouTube. Nemal som čo hodnotiť. Nechápem úspech tejto série. Jediný dôvod existencie tejto série je to, že chceli podojiť kravu. Nielenže bol každý jeden film o tom istom, s inými ľuďmi a s trápnou atrapou kontinuálneho príbehu, ktorým udržiavali pozornosť svojich "fans", ale každý jeden film sa dopúśťa tých istých chýb. Uvidel som, že vyšla posledná časť. Vyšla v období, kedy na Blu- ray vyskočili i ďalšie filmy. Reku v piatok po práci si spravím horror night. Ako prvý pôjde Paranormal Activity, keby náhodou nebol podľa mojej chuti, večer mi zachránia dva ďalšie filmy. Z nejakého dôvodu som sa na sledovanie tešil, chcel som, aby bol aspoň posledný diel dobrý. Bohužiaľ, zázrak sa nekonal. Trpí tým, čím každý jeden film zo série. Klišoidné, dvojdimenziálne hlúpe postavy s hlúpymi reakciami. Samotná premisa toho, že si rodinka natáča viacerými kamerami i to, ako im spí decko, je jednoducho na plač. Objavenie "zázračnej" kamerky vidiacej duchov je ako z paródie Ghost Busters. Nič, absolútne nič zaujímavé sa v tomto filme nedeje, teda pokiaľ vtípky odkopnutého chlapa nepatria medzi vašu zábavu. Hororový faktor je tu ten, že Venom z Marvelu stojí nad posteľou a nik ho nevidí. Dievča spaľujúce strany z Biblie nie je strašidelné. Nie, naozaj nie je. Keď to blbé decko prešlo cez akúsi hviezdnu bránu v stene, odpadol som a musel som si dať pauzu. Moment napätia tu za celý film vyvolá "duch" skrytý pod plachtou a ten vykradnutý záver REC len korunoval kreatívnu prázdnotu skvelého filmárskeho tímu. "Za zmienku" taktiež stoja tieto scény: Nočné videnie s hojdačkou, POV scéna s dievčatkami a kúsanec kňaza. Des. Hrôza.. amaterizmus. Vďaka Bohu, je koniec. Paranormal Activity: The Ghost DImension a rovnako ako všetky aktivity sú stelesnením všetkého, čo je v hororovom žánri zlé.
item_title: Paranormal Activity: The Ghost Dimension
item_directors: Gregory Plotkin
item_screenwriters: Jason Pagan Adam Robitel Gavin Heffernan Andrew Deutschman
item_cast: Chris J. Murray Olivia Dudley Brit Shaw Maria Olsen Ivy George Aiden Lovekamp Jessica Tyler Brown Chloe Csengery Cara Pifko Sabrina Culver Mark Steger Michael Krawic Hallie Foote